Banyana ba filwe mesangwana
Bomme ba moepo wa Orapa, Letlhakane le Damtshaa ba ba kgweetsang dikatakata ba abetse basetsana ba sekole sa Makgadikgadi JSS kwa Mosu mesangwana e e jeleng P9 300. Mogolwane wa badiri wa ba maranyane ba moepo, Mme Onkutlwile Motlogelwa a re ba dirile jalo ka e le moono wa kompone ya bone go abela setshaba. A re ba ne ba tlhopha sekole sa Makgadikgadi ka se na le bana ba ba nnang mo sekoleng e bile bontsi e le ba ba tlhokileng lesego mo setshabeng. Mme Motlogelwa yo e leng monana, o ne a kgothatsa bana a tlhalosetsa gore motho o ntshwanetse a itse gore o batla go ya kae mo botshelong le gore o tlhoka go dira eng gore a kgone toro ya gagwe. A re ba ka kgona ditoro tsa bone fela fa ba ka tlhoafalela dithuto, ba tlhopha ditsala tse di siameng, go akanyetsa kwa pele le go bereka ka natla ka nako tsotlhe. Mme Motlogelwa a re ba tshwanetse ba netefatsa gore ba dirisa nako ya bone ya botshelo sentle e bile ba fa dilo tse di botlhokwa nako e ntsi. O ne gape a re ba seka ba itlhoboga le fa ba na le dikgwetlho di seka tsa ba kgoba marapo ba di fenye ka gore thuto ke yone fela e ka fetolang matshelo a bone. E rile a ba amogela ga mmogo le go lebogela dimpho, mogokgo wa sekole sa Makgadikgadi, Mme Keikagetse Mosokomane a tlhalosa gore sekole sa bone se tsaya bana ba metse e le metlhano e mengwe e le e e kgakala le ditlamelo. Mme Mosokomane a re badiri ba moepo ba dirile tiro e tona ka jaana letlhoko la mesangwana le kgoreletsa bana go ithuta, a tlhalosa gore dimpho tse di mosola fela thata mo matshelong a bana. Mme Mosokomane o tlhaolsitse gore palo e ntsi ya bana ba sekole se ke ba ba nnang mo sekoleng e bile ke ba ba thusiwang ke khansele. O tladitse gape ka go re ba na le tlhaelo ya barutabana. Mongwe wa badiri ba moepo, Mme Gloria Sebaka o ne a rotloetsa bana go itse mebele ya bone gore ba tle ba lemoge fa go na le diphetogo. Mme Sebaka o ne bua jalo a supa gore malwetse a mantsi a e bileng a ama le bone bana a tshwana le bolwetse jwa sukiri, kankere le a mangwe. Kgosi wa toropo ya Orapa, Mme Christinah Moloi yo o neng a eme nokeng bomme ba o ne a kgothatsa bana, a supa gore motho mongwe le mongwe o na le bokgoni. A re ba seka ba tlhabisiwa ditlhong ke seemo sa botshelo jwa bone e bile se seka sa ba kgoba marapo. Kgosi Moloi a re ba seka ba itlhoboga e bile ba gatelele botlhoki bo seka jwa ba gatelela, a tlatsa ka go re yo o bokoa mo dithutong a itsalanye le batho ba ba botlhale. Mme moloi a re botshwakga ke mmaba mo thutong, ka jalo a ba rotloetsa go tsaya dithuto tsa bone ka tlhoafalo. Mongwe wa baithuti, Atlasaone Abofilwe o ne a leboga badiri ba moepo go bo ba ba abetse dimpho e bile ba ba file dithuto le dikgothatso tse di mosola. Atlasaone a re o solofela gore baithuti ba tlaa di dirisa go ikaga le go fetola matshelo a bone.BOKHUTLO